Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 240/12/3306	Považská Bystrica, 30.8.2013
EEČ : 2-26-131-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Považská Bystrica zo dňa 26.6.2012, spisová značka Pv 240/12/3306, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 02.03.2012 o 11.30 h v Pov. Bystrici na ul. Športovcov v blízkosti futbalového štadióna prechovával pri sebe vo vrecku nohavíc vysušený rastlinný materiál zelenej farby zabalený v papierovej skladačke, ktorý po výzve dobrovoľne vydal policajtom Obvodného oddelenia PZ XXXXX a následným znaleckým skúmaním bolo zistené, že v papierovej skladačke prechovával úlomky vrcholcového súkvetia – šišky rastliny rodu Cannabis – konopa o hmotnosti 0,07 g s obsahom tetrahydrokanabinolu /THC/ v množstve väčšom ako 10 mg, ktoré je spôsobilé po aplikácii ovplyvniť psychiku užívateľa, ktoré množstvo zodpovedá najmenej jednej obvykle jednorazovej dávke na použitie,  pričom podľa zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov a jeho príloh sú rastliny rodu Cannabis /konopa/ zaradené do I. skupiny omamných látok a tetrahydrokanabinol /THC/ ako hlavná aktívna zložka konope je zaradený do I. skupiny psychotropných látok.  

Uznesením prokurátora Okresnej prokuratúry Považská Bystrica zo dňa 26.6.2012, spisová značka Pv 240/12/3306, bola určená obvinenému skúšobná doba v trvaní 12 mesiacov.
Odôvodnenie:
	Okresná prokurátorka v Pov. Bystrici uznesením sp. zn. Pv 240/2012zo dňa 26.06.2012 podľa § 216 ods. 1 písm. a/, b/,c/ Tr. por. podmienečne zastavila trestné stíhanie proti obv. XXXXX za prečin nedovolenej výroby omamných a psychotropných látok, jedov alebo prekurzorov, ich držania obchodovania s nimi podľa § 171 ods. 1 Tr. zák., ktorý spáchal na tom skutkovom základe, ako je uvedené vo výrokovej časti tohto uznesenia.

	Pri rozhodnutí o podmienečnom zastavení trestného stíhania bola  obv. XXXXX podľa § 216 ods. 2 Tr. por. určená skúšobná doba v trvaní jedného (1) roka,  ktorá začala plynúť právoplatnosťou uznesenia o podmienečnom zastavení trestného stíhania.

	Uznesenie o podmienečnom zastavení trestného stíhania obv. XXXXX nadobudlo právoplatnosť dňom 03.07.2012, kedy začala plynúť aj určená skúšobná doba, ktorá uplynula dňom 03.07.2013.

	Po skončení určenej skúšobnej doby boli k osobe obv. XXXXX zabezpečené správy z Okresného riaditeľstva PZ, Odboru kriminálnej polície  XXXXX, z Obvodného oddelenia PZ XXXXX, z Obvodného úradu  XXXXX, Odboru všeobecnej vnútornej správy a  tiež bol zabezpečený odpis z registra trestov na obv. XXXXX.

	Z týchto zabezpečených správ je zrejmé, že obv. XXXXX v mieste bydliska má dobrú povesť, po 03.07.2012 nebol prejednávaný za priestupok. Zo zabezpečeného odpisu z registra trestov je zrejmé, že obv. XXXXX bol rozsudkom Okresného súdu XXXXX sp. zn. 1T/26/2013 zo dňa 27.03.2013, právoplatným dňa 27.03.2013, odsúdený za zločin nedovolenej výroby omamných a psychotropných látok, jedov alebo prekurzorov, ich držania obchodovania s nimi podľa § 172 ods. 1 písm. c/ Tr. zák., pričom ale tento skutok spáchal dňa 02.03.2012, teda ešte pred tým, ako bolo proti nemu podmienečne zastavené trestné stíhanie. S prihliadnutím na uvedenú skutočnosť možno konštatovať, že obv. XXXXX po podmienečnom zastavení trestného stíhania nespáchal žiaden iný úmyselný trestný čin, za ktorý by bol právoplatne odsúdený a tiež nebolo proti nemu podmienečne zastavené trestné stíhanie, prípadne schválený zmier a zastavené trestné stíhanie za iný trestný čin, spáchaný v skúšobnej dobe podmienečného zastavenia trestného stíhania.

	Podľa § 217 ods. 1 Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Obvinený XXXXX v priebehu skúšobnej doby podmienečného zastavenia trestného stíhania viedol riadny život, čo je zrejmé zo zabezpečených správ a z odpisu z registra trestov.

	S prihliadnutím na tieto skutočnosti u obv. XXXXX teda boli jednoznačne splnené podmienky stanovené  v § 217 ods. 1 Tr. por., a preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Pirošová
prokurátorka